DELEGOVANÉ ROZHODNUTIE DOZORNÉHO ÚRADU EZVO č. 264/21/COL

z 23. novembra 2021

týkajúce sa núdzových opatrení v Nórsku v súvislosti s ohniskami vysokopatogénnej aviárnej influenzy podľa článku 259 ods. 1 písm. c) nariadenia (EÚ) 2016/429 a článkov 21, 39 a 55 delegovaného nariadenia (EÚ) 2020/687 [2022/40]

Opravené 25. novembra 2021 delegovaným rozhodnutím Dozorného úradu EZVO č. 266/21/COL

DOZORNÝ ÚRAD EZVO,

so zreteľom na Dohodu medzi štátmi EZVO o zriadení dozorného úradu a súdu, a najmä na článok 1 ods. 2 a článok 3 jej protokolu 1,

so zreteľom na akt uvedený v kapitole I časti 1.1 bode 13 prílohy I k Dohode o Európskom hospodárskom priestore (ďalej len „Dohoda o EHP“), a to nariadenie Európskeho parlamentu a Rady (EÚ) 2016/429 z 9. marca 2016o prenosných chorobách zvierat a zmene a zrušení určitých aktov v oblasti zdravia zvierat („právna úprava v oblasti zdravia zvierat“) [ďalej len „nariadenie (EÚ) 2016/429“] (1), zmenené a prispôsobené Dohode o EHP osobitnými a sektorovými úpravami uvedenými v prílohe I k uvedenej dohode, a najmä na jeho článok 257 ods. 1, článok 258 ods. 1, 2 a 3 a článok 259 ods. 1 písm. c),

so zreteľom na akt uvedený v kapitole I časti 1.1 bode 13e prílohy I k Dohode o EHP, a to delegované nariadenie Komisie (EÚ) 2020/687 zo 17. decembra 2019, ktorým sa dopĺňa nariadenie Európskeho parlamentu a Rady (EÚ) 2016/429, pokiaľ ide o pravidlá prevencie a kontroly určitých chorôb zo zoznamu [ďalej len „delegované nariadenie (EÚ) 2020/687“] (2), zmenené a prispôsobené Dohode o EHP osobitnými a sektorovými úpravami uvedenými v prílohe I k uvedenej dohode, a najmä na jeho články 21, 39 a 55,

so zreteľom na akt uvedený v kapitole I časti 1.1 bode 13a prílohy I k Dohode o EHP, a to vykonávacie nariadenie Komisie (EÚ) 2018/1882 z 3. decembra 2018 o uplatňovaní niektorých pravidiel prevencie a kontroly chorôb na kategórie chorôb zo zoznamu a o vytvorení zoznamu druhov a skupín druhov predstavujúcich značné riziko šírenia uvedených chorôb zo zoznamu [ďalej len „vykonávacie nariadenie (EÚ) 2018/1882“] (3), prispôsobené Dohode o EHP osobitnými a sektorovými úpravami uvedenými v prílohe I k uvedenej dohode, a najmä na jeho články 1 a 2, ako aj prílohu k nemu,

prispôsobený Dohode o EHP bodom 4 písm. d) protokolu 1 k Dohode o EHP,

keďže:

Vysokopatogénna aviárna influenza je infekčná vírusová choroba vtákov, ktorá môže mať závažný dosah na ziskovosť chovu hydiny a ktorá spôsobuje narušenie obchodu v rámci Európskeho hospodárskeho priestoru (ďalej len „EHP“). Vírusmi vysokopatogénnej aviárnej influenzy sa môžu nakaziť sťahovavé vtáky, ktoré potom môžu tieto vírusy prenášať na veľké vzdialenosti pri svojej jesennej a jarnej migrácii. Výskyt vírusov vysokopatogénnej aviárnej influenzy v prípade voľne žijúcich vtákov preto predstavuje nepretržité ohrozenie v podobe priameho a nepriameho zavlečenia týchto vírusov do chovov s hydinou či vtákmi chovanými v zajatí. V prípade výskytu ohniska vysokopatogénnej aviárnej influenzy existuje riziko rozšírenia pôvodcu choroby do iných chovov s hydinou či vtákmi chovanými v zajatí.

Nariadenie (EÚ) 2016/429, delegované nariadenie (EÚ) 2020/687 a vykonávacie nariadenie (EÚ) 2018/1882 boli začlenené do príloh k Dohode o EHP s účinnosťou od 21. apríla 2021.

Nariadením (EÚ) 2016/429 sa stanovuje nový legislatívny rámec pre prevenciu a kontrolu chorôb, ktoré sa môžu prenášať na zvieratá alebo na ľudí. V článku 9 ods. 1 písm. a) bode i) nariadenia (EÚ) 2016/429 sa na vysokopatogénnu aviárnu influenzu odkazuje ako na chorobu zo zoznamu, ktorá podlieha pravidlám prevencie a kontroly chorôb, ktoré sú v ňom stanovené. V prílohe k vykonávaciemu nariadeniu (EÚ) 2018/1882 sa vykosopatogénna aviárna influenza uvádza ako choroba kategórie A, D a E, ako sa vymedzuje v článku 1 uvedeného nariadenia.

V článku 259 ods. 1 nariadenia (EÚ) 2016/429 sa vyžaduje, aby Dozorný úrad EZVO (ďalej len „dozorný úrad“) v prípade výskytu ohniska choroby zo zoznamu, na ktorú sa odkazuje v článku 9 ods. 1 písm. a), vrátane vysokopatogénnej aviárnej influenzy preskúmal núdzové opatrenia prijaté nórskymi príslušnými orgánmi v súlade s článkom 257 ods. 1 písm. a) alebo článkom 258 uvedeného nariadenia (ďalej len „nórske opatrenia“). V článku 259 ods. 1 písm. c) sa od dozorného úradu vyžaduje, aby v prípade, ak sa domnieva, že je potrebné vyhnúť sa neodôvodnenému narušeniu premiestňovania zvierat a produktov, prijal núdzové opatrenia stanovené v článku 257 ods. 1, ktorými sa schvaľujú nórske opatrenia.

Delegovaným nariadením (EÚ) 2020/687 sa dopĺňajú pravidlá kontroly chorôb kategórie A, B a C stanovené v nariadení (EÚ) 2016/429 vrátane opatrení na kontrolu vysokopatogénnej aviárnej influenzy. V článku 21 uvedeného nariadenia sa stanovuje zriadenie ochranných pásiem a pásiem dohľadu v prípade výskytu ohniska choroby kategórie A vrátane vysokopatogénnej aviárnej influenzy. Táto regionalizácia sa uplatňuje najmä s cieľom zachovať zdravotný štatút vtákov na zvyšnom území Nórska zabránením zavlečeniu patogénneho pôvodcu a zabezpečením včasného zistenia choroby.

Nórsko oznámilo ohnisko vysokopatogénnej aviárnej influenzy v kŕdli nosníc na svojom území 12. novembra 2021 (ďalej len „prvé ohnisko“). (4) Nórske príslušné orgány prijali potrebné opatrenia na kontrolu chorôb vyžadované v súlade s delegovaným nariadením (EÚ) 2020/687 vrátane zriadenia ochranných pásiem a pásiem dohľadu okolo tohto ohniska.

Nórsko oznámilo 18. novembra 2021 druhé ohnisko (5) vysokopatogénnej aviárnej influenzy v chove nosníc nachádzajúcom sa v rámci zón, ktoré už boli zriadené okolo prvého ohniska. Nórske príslušné orgány prijali potrebné opatrenia na kontrolu chorôb požadované v súlade s delegovaným nariadením (EÚ) 2020/687 vrátane úpravy ochranných pásiem a pásiem dohľadu zriadených okolo prvého ohniska tak, aby zahŕňali okruh minimálne troch kilometrov ochranného pásma a desať kilometrov pásma dohľadu okolo chovu, v ktorom sa vyskytlo druhé ohnisko.

S cieľom zabrániť akémukoľvek zbytočnému narušeniu obchodu v rámci EHP je potrebné urýchlene opísať ochranné pásma a pásma dohľadu zriadené Nórskom v súvislosti s výskytom ohnísk vysokopatogénnej aviárnej influenzy.

Ochranné pásma a pásma dohľadu v súvislosti s vysokopatogénnou aviárnou influenzou v Nórsku, v ktorých sa uplatňujú opatrenia na kontrolu chorôb stanovené v delegovanom nariadení (EÚ) 2020/687, sú zodpovedajúcim spôsobom uvedené v prílohe k tomuto rozhodnutiu, ktorým sa schvaľujú nórske opatrenia podľa článku 259 ods. 1 písm. c) nariadenia (EÚ) 2016/429 a trvanie uvedenej regionalizácie spresnené v prílohe.

Dozorný úrad preskúmal opatrenia na kontrolu chorôb v spolupráci s Nórskom a ubezpečil sa, že hranice ochranných pásiem a pásiem dohľadu, ktoré zriadili príslušné orgány Nórska, sú v dostatočnej vzdialenosti od každého chovu s potvrdeným ohniskom vysokopatogénnej aviárnej influenzy.

Dozorný úrad 17. novembra 2021 svojím delegovaným rozhodnutím č. 262/21/COL (dokument č. 1249845) riadne predložil návrh rozhodnutia Výboru EZVO pre veterinárne a fytosanitárne otázky (ďalej len „výbor EZVO“) v súlade s článkom 259 ods. 1 a článkom 266 ods. 2 nariadenia (EÚ) 2016/429. Výbor EZVO 23. novembra 2021 vydal kladné stanovisko k návrhu rozhodnutia. Návrh rozhodnutia je teda v súlade so stanoviskom výboru,

PRIJAL TOTO ROZHODNUTIE:

Článok 1 Ochranné pásma a pásma dohľadu zriadené Nórskom podľa článku 21 delegovaného nariadenia (EÚ) 2020/687 a trvanie opatrení, ktoré sa majú uplatňovať v týchto ochranných pásmach podľa článku 39 a v týchto pásmach dohľadu podľa článku 55 uvedeného delegovaného nariadenia v dôsledku výskytu ohnísk vysokopatogénnej aviárnej influenzy v prípade hydiny alebo vtákov chovaných v zajatí, sú stanovené a schválené na úrovni štátov EZVO, ktoré sú členmi EHP, a uvedené v prílohe k tomuto rozhodnutiu.

Článok 2 Nórsko zabezpečí, aby: a) ochranné pásma zriadené jeho príslušnými orgánmi v súlade s článkom 21 ods. 1 písm. a) delegovaného nariadenia (EÚ) 2020/687 zahŕňali aspoň oblasti vymedzené v časti A prílohy k tomuto rozhodnutiu ako ochranné pásma; b) sa opatrenia, ktoré sa majú uplatňovať v ochranných pásmach, ako sa stanovuje v článku 39 delegovaného nariadenia (EÚ) 2020/687, zachovali aspoň do dátumov stanovených pre ochranné pásma v časti A prílohy k tomuto rozhodnutiu.

Článok 3 Nórsko zabezpečí, aby: a) pásma dohľadu zriadené jeho príslušnými orgánmi v súlade s článkom 21 ods. 1 písm. b) delegovaného nariadenia (EÚ) 2020/687 zahŕňali aspoň oblasti vymedzené v časti B prílohy k tomuto rozhodnutiu ako pásma dohľadu; b) sa opatrenia, ktoré sa majú uplatňovať v pásmach dohľadu, ako sa stanovuje v článku 55 delegovaného nariadenia (EÚ) 2020/687, zachovali aspoň do dátumov stanovených pre pásma dohľadu v časti B prílohy k tomuto rozhodnutiu.

Článok 4 Toto rozhodnutie nadobúda účinnosť dňom jeho podpisu.

Článok 5 Toto rozhodnutie sa uplatňuje do najneskoršieho dátumu uvedeného v prílohe k tomuto rozhodnutiu, keď sa podľa potreby v súlade s článkami 39 alebo 55 delegovaného nariadenia (EÚ) 2020/687 prestanú uplatňovať opatrenia na kontrolu chorôb v ktoromkoľvek z ochranných pásiem alebo pásiem dohľadu.

Článok 6 Toto rozhodnutie je určené Nórsku.

Článok 7 Iba anglické znenie tohto rozhodnutia je autentické.

V Bruseli 23. novembra 2021 Za Dozorný úrad EZVO, konajúc na základe splnomocnenia rozhodnutím č. 130/20/COL, Högni S. KRISTJÁNSSON zodpovedný člen kolégia Melpo-Menie JOSÉPHIDÈS spolupodpisujúca ako riaditeľka pre právne a výkonné záležitosti

(1) Začlenené do Dohody o EHP rozhodnutím Spoločného výboru EHP č. 179/2020 z 11. decembra 2020.

(2) Začlenené do Dohody o EHP rozhodnutím Spoločného výboru EHP č. 3/2021 z 5. februára 2021.

(3) Začlenené do Dohody o EHP rozhodnutím Spoločného výboru EHP č. 179/2020 z 11. decembra 2020.

(4) Dokument č. 1248890.

(5) Dokument č. 1249847.